**UPUTSTVO**
**O PROVOĐENJU POSTUPKA POVRATA POREZA NA DODANU VRIJEDNOST STRANIM PORESKIM OBVEZNICIMA**

**GLAVA I - OPĆE ODREDBE**

**Član 1.**
**(Predmet)**

Ovim Uputstvom bliže se uređuje način i postupak dobivanja evidencionog broja kod Uprave za indirektno oporezivanje, uslovi i način zastupanja pred Upravom, te uslovi, način i provođenje postupka povrata poreza na dodanu vrijednost (u daljnjem tekstu: PDV) obveznicima koji nemaju uspostavljeno poslovanje u Bosni i Hercegovini.

**Član 2.**
**(Pravni osnov)**

Povrat poreza na dodanu vrijednost obveznicima koji nemaju uspostavljeno poslovanje u Bosni i Hercegovini, regulisan je:

1. odredbom člana 53. Zakona o porezu na dodanu vrijednost ("Službeni glasnik BiH", br. 9/05, 35/05, 100/08, 33/17, 46/23, 80/23 i 20/25) i
2. odredbama člana 93., 94. i 95. Pravilnika o primjeni Zakona o porezu na dodanu vrijednost ("Službeni glasnik BiH", br. 93/05, 21/06, 60/06, 6/07, 100/07, 35/08, 65/10, 85/17, 44/20, 47/22, 87/22, 62/23 i 25/25).

**Član 3.**
**(Definicije)**

Pojmovi koji se koriste u ovom Uputstvu imaju sljedeća značenja:

a) *"strani poreski obveznik"* podrazumijeva poreskog obveznika u smislu člana 12. Zakona o porezu na dodanu vrijednost, koji na teritoriju Bosne i Hercegovine nema sjedište, prebivalište, poslovnu jedinicu ili drugi oblik uspostavljenog poslovanja, niti vrši isporuku dobara i pružanje usluga na teritoriju Bosne i Hercegovine, izuzev usluga iz člana 53. stav (2) tačka 2. od a) do c) Zakona,

b) *"Zahtjev"* podrazumijeva zahtjev za povrat PDV-a definiran u članu 94. Pravilnika o primjeni Zakona o porezu na dodanu vrijednost,

c) *"Zakon"* podrazumijeva Zakon o porezu na dodanu vrijednost,

d) *"Pravilnik"* podrazumijeva Pravilnik o primjeni Zakona o porezu na dodanu vrijednost,

e) *"PDV"* podrazumijeva porez na dodanu vrijednost,

f) *"evidencioni broj"* podrazumijeva broj koji dodjeljuje Uprava za indirektno oporezivanje stranom poreskom obvezniku za svrhe povrata PDV-a iz člana 53. Zakona,

g) *"Uprava"* - podrazumijeva Upravu za indirektno oporezivanje.

**GLAVA II - ORGANIZACIONA JEDINICA UPRAVE ZA PRIJEM I RJEŠAVANJE ZAHTJEVA**

**Član 4.**
**(Organizaciona jedinica Uprave za prijem zahtjeva)**

Zahtjev, taksiran propisanom administrativnom taksom te dokumentacijom čije je prilaganje potrebno za odlučivanje po zahtjevu, podnosi se Grupi za povrat PDV-a stranim pravnim licama u Odsjeku za poreze regionalnog centra Mostar na obrascu iz člana 94. Pravilnika, u svemu popunjenog i podnesenog u skladu sa odredbama Pravilnika i ovog Uputstva.

**Član 5.**
**(Organizaciona jedinica Uprave za rješavanje zahtjeva)**

(1) Organizaciona jedinica Uprave koja odlučuje o zahtjevu je Grupa za povrat PDV-a stranim pravnim licama u Odsjeku za poreze Regionalnog centra Mostar.

(2) U slučaju da je zahtjev iz člana 4. ovog Uputstva zaprimljen u Regionalnom centru Banja Luka, Sarajevo ili Tuzla isti se proslijeđuje na rješavanje u organizacionu jedinicu iz stava (1) ovog člana.

**Član 6.**
**(Evidencije)**

Organizaciona jedinica Uprave iz člana 5. stav (1) ovog Uputstva vodi posebne evidencije o podnesenim i riješenim zahtjevima za povrat PDV-a.

**GLAVA III - PRAVO NA POVRAT PDV-a**

**Član 7.**
**(Pravo na povrat)**

Pravo na povrat PDV-a ostvaruje strani poreski obveznik koji na teritoriju Bosne i Hercegovine nema sjedište, prebivalište, poslovnu jedinicu ili drugi oblik uspostavljenog poslovanja, niti vrši isporuku dobara i pružanje usluga na teritoriju Bosne i Hercegovine, za PDV koji mu je obračunat od strane poreskih obveznika u Bosni i Hercegovini za isporuke pokretnih dobara i pružene usluge, kao i za PDV koji mu je obračunat na uvezena dobra u Bosnu i Hercegovinu. Predstavništvo stranog poreskog obveznika, koje ne vrši promet dobara i usluga u BiH, ne smatra se oblikom uspostavljenog poslovanja u BiH.

**Član 8.**
**(Obavljanje djelatnosti u Bosni i Hercegovini)**

Strani poreski obveznik koji obavlja djelatnost preko poslovne jedinice ili drugog oblika uspostavljenog poslovanja u Bosni i Hercegovini, kao i strani poreski obveznik koji je zbog obavljanja djelatnosti koja podliježe plaćanju PDV-a u Bosni i Hercegovini registrovan putem poreskog punomoćnika nema pravo na povrat PDV-a.

**Član 9.**
**(Uslovi za povrat PDV-a)**

(1) Strani poreski obveznik iz člana 7. ovog Uputstva ima pravo na povrat PDV-a, pod uslovima propisanim u članu 53. Zakona, članovima 93., 94. i 95. Pravilnika i članovima 16. i 17. ovog Uputstva.

(2) Strani poreski obveznik ne može ostvariti pravo na povrat za nabavljena dobra i primljene usluge ukoliko za nabavku tih dobara i usluga ne bi mogao ostvariti pravo na odbitak ulaznog poreza da djelatnost obavlja u Bosni i Hercegovini.

(3) Pravo na povrat PDV-a ima strani poreski obveznik koji u državi u kojoj ima sjedište ima status PDV obveznika sa pravom na odbitak ulaznog poreza ili status obveznika drugog oblika indirektnog poreza. U slučaju da poreski obveznik u matičnoj državi koristi srazmjerni odbitak ulaznog poreza, pravo na povrat PDV ostvaruje u skladu s odredbama o srazmjernom odbitku ulaznog poreza koje se primjenjuju u BiH.

(4) Za neosnovano ili pogrešno obračunati PDV ne može se izvršiti povrat. Isto uključuje i PDV obračunat iz razloga neispunjavanja uslova za oslobađanje od plaćanja PDV-a ("nulta" stopa) na robu koja se izvezla iz BiH.

(5) Za iznos PDV-a, koji je plaćen Upravi na osnovu konačnog rješenja o razrezu dodatne obveze PDV-a, strani poreski obveznik ima pravo na povrat ukoliko posjeduje fakturu, knjižnu obavijest ili drugi dokument izdan od dobavljača u kojemu je PDV iskazan.

(6) Strani poreski obveznik koji ne priloži poreske fakture iz člana 17. stav (2) tačka b) ovog Uputstva ne može ostvariti pravo na povrat PDV-a, čak i kada se radi o iznosima manjim od 100 konvertibilnih maraka.

(7) Pravo na povrat PDV-a nema strani poreski obveznik za kojeg Uprava utvrdi da je u periodu od dvije godine do dana podnošenja zahtjeva za povrat ostvario povrat PDV-a na osnovu zahtjeva sa netačnim podacima.

(8) Ukoliko Uprava utvrdi da je strani poreski obveznik u toku perioda za koji podnosi zahtjev vršio promet dobara i usluga u Bosni i Hercegovini, strani poreski obveznik se putem zastupnika obavještava o postupku registrovanja iz člana 60. Zakona.

**GLAVA IV - ZASTUPANJE STRANOG PORESKOG OBVEZNIKA**

**Član 10.**
**(Pojam zastupnika)**

(1) Zastupnik je lice iz člana 11. ove Uputstva koje pred Upravom zastupa stranog poreskog obveznika u svim postupcima vezanim za povrat PDV-a.

(2) Zastupnik iz stava (1) ovog člana ovlašten je za svu korespondenciju sa Upravom, uključujući prijem rješenja i drugih akata u vezi sa postupkom povrata.

(3) U svrhe provjere i kontrole podataka Uprava može neposredno kontaktirati stranog poreskog obveznika.

(4)  Zastupnik je obavezan podatke u zahtjevu za povrat, kao i ostale tražene podatke, dostaviti na jednom od službenih jezika i pisama u BiH.

**Član 11.**
**(Uslovi i kriteriji za zastupanje)**

(1) Zastupnik stranog poreskog obveznika iz člana 10. ove Uputstva je lice koje ispunjava sljedeće uslove:

a) da je registrovan kod Uprave kao obveznik indirektnih poreza po osnovu PDV-a,

b) da na dan provjere podnesenog zahtjeva nema neizmirenog dospjelog duga po osnovu neizravnih poreza, ostalih prihoda i taksi koje je Uprava nadležna naplaćivati prema propisima koji regulišu oblast indirektnog oporezivanja, uključujući i dugove nastale po osnovu prekršajnih naloga koje je izdala Uprava,

c) da se protiv podnosioca zahtjeva i/ili njegovog odgovornog lica ne vodi krivični postupak za krivično djelo u vezi poslovne djelatnosti podnosioca zahtjeva i/ili za krivično djelo u vezi kršenja poreskih i/ili carinskih propisa, o čemu podnosi uvjerenje izdato od nadležnog suda;

d) da obavlja djelatnost računovodstvene, knjigovodstvene i revizijske djelatnosti; poresko savjetovanje u Bosni i Hercegovini, što se dokazuje činjenicom upisa djelatnosti u Jedinstvenom registru obveznika indirektnih poreza kojega vodi Uprava;

(2) Uprava, na osnovu podataka iz službenih evidencija, utvrđuje ispunjenost uslova iz stava (1) tačke a), b) i d) ovog člana, kao i dodatne provjere postojanja duga u bazi podataka o prekršajima, a vezane za uslov iz stava (1) tačka b) ovog člana.
(3) Ispunjenost uslova iz stava (1) tačke c) ovog člana dokazuje zastupnik.

(4) Uvjerenje iz stava (1) tačke c) ovog člana ne može biti starije od tri mjeseca u odnosu na dan kada je zahtjev za izdavanje odobrenja za zastupanje podnesen.

**Član 12.**
**(Rješenje i Odobrenje za zastupanje)**

(1) Prije prvog zastupanja pred Upravom, zastupnik podnosi Zahtjev za izdavanje rješenja i odobrenja za zastupanje, uz priložene dokaze iz člana 11. ove Uputstva, te mu se uz ispunjenje uslova i kriterija za zastupanje donosi rješenje i odobrenje za zastupanje. Zahtjev za izdavanje rješenja i odobrenja za zastupanje, sa propisanim administrativnim taksama, podnosi se i rješava na način kako je propisano u Glavi II ovog Uputstva. Zahtjev se podnosi na obrascu "Zahtjev za izdavanje rješenja i odobrenja za zastupanje" koji je sastavni dio ovog Uputstva.

(2) Lice kojem je odobren status zastupnika mora i dalje, u toku važenja odobrenja, ispunjavati uslove i kriterije za zastupanje. U toku važenja odobrenja za zastupanje provjera poštivanja uslova i kriterija za zastupanje iz člana 11. stav (1) tačke a) i b) Uputstva po službenoj dužnosti vrši se prilikom odlučivanja po svakom podnesenom zahtjevu za povrat.

(3) Odobrenje iz stava (1) ovog člana izdaje se na neodređeno vrijeme i vrijedi sve dok zastupnik ispunjava uslove i kriterije za zastupanje iz člana 11. ovog Uputstva. U slučaju prestanka ispunjavanja propisanih uslova, zastupnik je dužan o nastalim promjenama odmah obavijestiti izdavaoca odobrenja.

(4) U slučaju da zastupnik prestane ispunjavati kriterije i uslove iz člana 11. ove Uputstva, ili na njegov lični zahtjev, ukida se odobrenje iz stava (1) ovog člana.

(5) Sektor za poreze sačinjava i ažurira pregled lica kojima je odobren status zastupnika, te se isti objavljuje na web stranici Uprave.

**Član 13.**
**(Promjena zastupnika)**

(1) U slučaju da strani poreski obveznik promijeni zastupnika, Upravi se dostavljaju podaci za imenovanog zastupnika na način kako je propisano u članu 15. ovog Uputstva, pri čemu je potrebno da je zastupniku izdano odobrenje za zastupanje sukladno članu 12. ovog Uputstva.

(2) Uprava se o promjeni zastupnika obavještava prilikom podnošenja prvog zahtjeva nakon što je zastupnik promijenjen, s tim da strani poreski obveznik zadržava evidencioni broj iz člana 16. ove Uputstva.

(3) Prilikom podnošenja prvog zahtjeva za povrat nakon što je zastupnik promijenjen, isti je obavezan dostaviti dokument propisan članom 17. stav (2) tačka a) ovog Uputstva.

**GLAVA V - EVIDENTIRANJE STRANOG PORESKOG OBVEZNIKA**

**Član 14.**
**(Upitnik za evidentiranje)**

(1) Prilikom podnošenja prvog zahtjeva za povrat, zastupnik podnosi popunjen Upitnik za evidentiranje stranog poreskog obveznika, na osnovu kojega se dodjeljuje evidencioni broj pod kojim će se strani poreski obveznik voditi kod Uprave za svrhe povrata PDV-a.

(2) Upitnik za evidentiranje podnosi se putem zastupnika na obrascu "U-SPO", koji je sastavni dio ovog Uputstva, i to samo jednom, prilikom prvog podnošenja zahtjeva za povrat. Izuzetno, ukoliko dođe do promjene podataka o stranom poreskom obvezniku, kao i o zastupniku, postupa se na način propisan u članu 15. ovog Uputstva.

(3) U slučaju da strani poreski obveznik u svom poslovanju ne koristi pečat potreban za ovjeru propisanih obrazaca, isti obrasce ovjerava potpisom odgovornog lica ovlaštenog za potpisivanje dokumenata.

**Član 15.**
**(Izmjena podataka)**

(1) Svaka izmjena podataka o stranom poreskom obvezniku, kao i o zastupniku, dostavlja se Upravi na obrascu iz člana 14. Uputstva, sa oznakom da se radi o izmijenjenom obrascu.

(2) U slučaju izmjene zastupnika izmjena se primjenjuje od datuma obavještavanja UNO o promjeni zastupnika izvršenoj u službenim evidencijama Uprave.

**Član 16.**
**(Evidencioni broj)**

(1) Po zahtjevu dostavljenom u skladu sa članom 14. ovog Uputstva Uprava vrši dodjelu evidencionog broja stranom poreskom obvezniku. Evidencioni broj služi isključivo za upis podataka stranog poreskog obveznika te dobivanje istoga ne znači i ostvarivanje prava na povrat PDV-a.

(2) Navedeni evidencioni broj je sastavni dio rješenja/zaključka koje se donosi po zahtjevu za povrat PDV-a stranim pravnim licama.

(3) Evidencioni broj za svrhe povrata PDV-a obavezno se upisuje na obrazac zahtjeva. Kada se radi o prvom zahtjevu za povrat evidencioni broj na zahtjevu upisuje ovlašteni službenik Uprave, nakon završenog postupka evidentiranja.

(4) Evidencioni broj koristi se samo u vezi sa povratom PDV-a stranom poreskom obvezniku i isti ne predstavlja identifikacijski broj obveznika indirektnih poreza.

**GLAVA VI - POSTUPAK POVRATA PDV-a**

**Član 17.**
**(Dokumentacija za povrat PDV-a)**

(1) Pravo na povrat ostvaruje se putem zahtjeva. Podaci u zahtjevu moraju biti potpuni, dovoljni, razumljivi i tačni, posebno u pogledu svrhe korištenja nabavljenih dobara i/ili primljenih usluga, kako bi se moglo provjeriti da li su ispunjeni uslovi za odobravanje povrata PDV-a po zahtjevu.

(2) Uz prvi zahtjev se prilaže sljedeća dokumentacija:

a) original punomoć, ovjerena od strane nadležnog organa za ovjeru potpisa, koju je strani poreski obveznik, za svrhe povrata PDV-a, dao zastupniku, ne starija od godinu dana od dana izdavanja,

b) poreske fakture o nabavljenim dobrima i primljenim uslugama u Bosni i Hercegovini, evidentirane kod Uprave u e-evidencijama isporuka kod dobavljača, koje glase na stranog poreskog obveznika i koje su izdane u skladu sa članom 55. Zakona (dostavljaju se u elektronskom obliku),

c) jedinstvene carinske isprave po kojima je izvršen uvoz dobara, ukoliko se radi o uvozu (dostavljaju se u elektronskom obliku),

d) original potvrde poreskog organa države u kojoj strani poreski obveznik ima sjedište, koja sadrži identifikacioni broj poreskog obveznika za svrhe PDV-a (PDV broj), odnosno drugog oblika indirektnog poreza, kao i podatak o vrsti djelatnosti koju strani poreski obveznik vrši, dostavljen na potvrdi nadležnog organa, a koje ne mogu biti starije od šest mjeseci od dana izdavanja,

e) dokaz o procentu srazmjernog odbitka ulaznog poreza, ukoliko strani poreski obveznik u zemlji podrijetla ostvaruje isti.

(3) Uz svaki naredni zahtjev za povrat podnosilac dostavlja dokumentaciju propisanu tačkama b) i c) stava (2) člana 17. ovog Uputstva. Uprava zadržava pravo potraživanja dokumenta iz člana 17. stav (2) tačka a) ukoliko ne raspolaže sa dokumentom Punomoć sa naznakom da ista nije vremenski ograničena te vrijedi dok se ne otkaže pismenim putem uz obavijest nadležnoj Grupi. Uprava zadržava pravo potraživanja dokumenta iz člana 17. stav (2) tačka d) ukoliko nije moguće utvrditi navedeni podatak provjerama u bazama podataka obveznika na službenim web stranicama poreskih uprava zemalja podrijetla ili na službenim web stranicama Europske komisije.

(4) Punomoć iz stava (2) tačke a) ovog člana podnosi se na obrascu "Punomoć", koji je sastavni dio ove Uputstva, ili u slobodnoj formi uz sve identifikaciione elemente propisanog obrasca „Punomoć“. Punomoć nije vremenski ograničena te vrijedi dok se ne otkaže u pisanom obliku i ista informacija dostavi nadležnoj Grupi, ukoliko je to jasno navedeno u istoj. U slučaju da strani poreski obveznik u svom poslovanju ne koristi pečat potreban za ovjeru Punomoći, istu ovjerava potpisom odgovornog lica ovlaštenog za potpisivanje dokumenata, uz obaveznu ovjeru potpisa kod nadležnog organa kako je propisano u članu 17. stav (2) tačka a) ovog Uputstva.

(5) Dokumentacija iz stava (2) tačka a), d) i e) ovog člana mora biti službeno prevedena na jedan od službenih jezika u Bosni i Hercegovini.

(6) Iznosi za koji se traži povrat PDV moraju biti izraženi u konvertibilnim markama.

(7) Podnosilac zahtjeva je obavezan dostaviti specifikaciju poreskih faktura zahtjeva za svaki povrat u obliku propisane tablice iz obrasca „PDV-SPO“ u formatu excel na odgovarajućem mediju.

(8) Skenirane dokumente iz tačke b) i c) ovog člana, podnosilac zahtjeva je dužan dostaviti na odgovarajućem mediju.

(9) U slučaju da uz zahtjev koji se podnosi za odgovarajući kvartal nisu priložene sve poreske fakture po kojima strani poreski obveznik može ostvariti pravo na povrat, nedostajuće poreske fakture podnose se putem zahtjeva koji se podnosi za kalendarsku godinu.

**Član 18.**
**(Otklanjanje nedostataka)**

(1) Ukoliko zahtjev ne sadrži sve potrebne podatke ili zastupnik ne ispunjava uslove iz člana 11. stav (1) ove Uputstva, te ukoliko uz isti nije priložena sva propisana dokumentacija, zatražit će se od zastupnika stranog poreskog obveznika da u roku od petnaest dana od dana prijema obavještenja otkloni nedostatke.

(2) Ako nedostaci ne budu otklonjeni u roku iz stava (1) ovog člana, po predmetnom zahtjevu će se postupati u skladu sa odredbama člana 60. Zakona o upravnom postupku.

**Član 19.**
**(Rješenje o povratu)**

(1) Kada nadležna Organizaciona jedinica UNO utvrdi da su ispunjeni uslovi iz člana 9. ovog Uputstva, šef Grupe za povrat PDV-a stranim pravnim licama donosi odluku po zahtjevu za povrat, u skladu sa odredbama Zakona o postupku indirektnog oporezivanja.

(2) U slučaju da Uprava ospori zahtjev u cjelosti ili djelimično, izdaje rješenje o odbijanju zahtjeva za povrat ili rješenje o iznosu PDV-a na koji strani poreski obveznik ima pravo na povrat.

(3) Rješenje se donosi u roku od šest mjeseci od dana podnošenja kompletnog zahtjeva.

(4) Postupak po izjavljenoj žalbi na rješenje provodi se u skladu odredbama člana 136. Zakona o postupku indirektnog oporezivanja. Prvostupanjsku odluku po žalbama izjavljenim na rješenje donosi šef Odsjeka za poreze u Regionalnom centru Mostar.

(5) Rješenje se dostavlja zastupniku sa sjedištem u Bosni i Hercegovini.

**Član 20.**
**(Povrat sredstava)**

(1) Povrat sredstava, na osnovu donesenog rješenja, vrši Sektor za poslovne usluge Uprave.

(2) Povrat PDV-a se vrši sa jedinstvenog računa na račun zastupnika ili na račun stranog poreskog obveznika koji je otvoren u Bosni i Hercegovini, a koji je naveden u obrascu "PDV-SPO".

(3) Isplata iznosa povrata PDV-a se vrši u konvertibilnim markama.

(4) Ako je PDV vraćen, a naknadno se utvrdi da su podaci iz zahtjeva netačni, nalaže se povrat uplaćenog iznosa Upravi, i to u roku od 30 dana od dana uručenja odluke zastupniku, kojom organ iz člana 5. stav (1) ove Uputstva nalaže zastupniku obavezu vraćanja neosnovano uplaćenih sredstava.

**GLAVA VII - ZAVRŠNE ODREDBE**

**Član 21.**
**(Sastavni dio Uputstva)**

Sastavni dio ovog Uputstva čine:

a) Obrazac "Punomoć",

b) Obrazac "U-SPO" (Upitnik za dobivanje evidencionog broja za stranog poreskog obveznika u svrhu povrata PDV),

c) Obrazac "Zahtjev za izdavanje rješenja i odobrenja za zastupanje",

d) Obrazac "Odobrenje za zastupanje stranih poreskih obveznika".

**Član 22.**
**(Prestanak primjene)**

Stupanjem na snagu ovog Uputstva prestaje važiti Uputstvo o provođenju postupka povrata poreza na dodanu vrijednost stranim poreskim obveznicima („Službeni glasnik BiH“ broj 78/20 od 4.12.2020. godine).

**Član 23.**
**(Stupanje na snagu)**

Ovo Uputstvo stupa na snagu osmog dana od dana objavljivanja u "Službenom glasniku BiH".

**Broj: Direktor**

**Datum:**

 **Dr Zoran Tegeltija**